SKRIFTLIG FORESPØRGSEL E-2798/02

af Caroline Lucas (Verts/ALE) til Kommissionen

(7. oktober 2002)

Om: Offentlige indkøb: Genforhandling af priser

Kan Kommissionen bekræfte, at et offentligt selskab, der er underlagt reglerne for offentlige indkøb fastsat i direktiv 93/38/EØF(1), ikke må genforhandle priser eller andre fundamentale elementer i forbindelse med bud med kun én tilbudsgiver, efter at den periode, inden for hvilken tilbudsgiverne har kunnet afgive bud, er afsluttet, uanset om selskabet har valgt udbud efter forhandling eller en anden procedure?

(1) EFT L 199 af 9.8.1993, s. 84.

Svar afgivet på Kommissionens vegne af Frederik Bolkestein

(29. oktober 2002)

Der bør først og fremmest skelnes mellem på den ene side offentlige og begrænsede udbud og på den anden side udbud efter forhandling. I de to førstkommende tilfælde kan der ikke finde reelle forhandlinger sted, som det også fremgår af den fælles erklæring fra Kommissionen og Rådet, der blev offentliggjort sammen med det første udbudsdirektiv, Rådets direktiv 90/531/EØF af 17. september 1990 om fremgangsmåderne ved tilbudsgivning inden for vand- og energiforsyning samt transport og telekommunikation(1). Erklæringen har følgende ordlyd: Rådet og Kommissionen erklærer, at fremgangsmåderne med offentligt eller begrænset udbud udelukker enhver forhandling med ansøgere eller bydende om grundlæggende elementer i kontrakterne, som ikke vil kunne ændres uden fare for konkurrencefordrejning, og der må navnlig ikke forhandles om priser; der må kun finde drøftelser sted med ansøgere eller bydende, når det sker med henblik på at præcisere eller supplere indholdet af deres bud eller de ordregivende myndigheders krav, og i det omfang, dette ikke giver anledning til forskelsbehandling.

Når man anvender udbud efter forhandling med indkaldelse af tilbud gælder princippet om principielt uforanderlige tilbud ikke, netop fordi denne procedure giver mulighed for, at buddene ændres væsentligt i løbet af forhandlingerne. Da der i direktivet ikke er fastsat detaljerede bestemmelser vedrørende forløbet af et udbud efter forhandling afgøres hvad der er muligt (og ikke) ud fra en vurdering om de grundlæggende principper om ligebehandling, ikke-diskrimination og transparens er blevet overholdt. Dette betyder for eksempel, at alle ændringer og nye elementer skal overholde bestemmelserne i udbudsbekendtgørelsen og de tilhørende dokumenter, som er blevet vedtaget af den udbydende myndighed. Herudover skal de bydende behandles ens, den udbydende myndighed må for eksempel ikke diskriminere ved at give oplysninger, der vil kunne stille visse bydende mere fordelagtigt end andre og ejheller tillade nogle bydende større fleksibilitet end andre i forbindelse med ændringerne. Endelig må den kontrakt, der til slut indgås, ikke udvise væsentligt ændrede karakteristika i forhold til den oprindelige. En vurdering af om disse betingelser er overholdt er således individuel, og det er derfor ikke muligt principielt at udtale sig om, hvorvidt hver enkelt ændring i priser eller andre elementer, der aftales med den udvalgte bydende i et udbud efter forhandling udgør en krænkelse af disse principper.

(1) EFT L 297 af 29.10.1990 senere erstattet med det nuværende udbudsdirektiv, Rådets direktiv 93/38/EØF af 14. juni 1993, EFT L 199 af 9.8.1993, der i forbindelse med dette emne er uændret.